Það er al vanalegt að hinir ýmsu hlutir hverfi af hótelherbergjum eftir að fingralangir gestir hafa dvalið þar . Í könnun frá Wellness Heaven sem skoðaði 1.157 hótel í Evrópu kemur fram að handklæði , sloppar og herðatré séu það sem hverfur oftast af hótelherbergjum . Sé skoðað lengra niður listann af hlutum sem er stolið af hótelum má finna furðulegustu hluti sem fólki dettur í hug að taka með sér heim eftir dvöl á fínu hóteli . Í fjórða og fimmta sæti eru pennar og hnífapör sem kemur kannski ekki mikið á óvart . Allir þessir hlutir eru smágerðir eða hentugir til þess að pakka niður í ferðatösku . Listaverk eru vinsælt þýfi á meðal hótelgesta og einnig eru lök það . Meðal skrítnustu hlutanna sem teknir eru af hótelherbergjum eru sturtuhausar , klósettsetur og herbergisnúmer . Einnig hafa uppstoppuð dýr verið tekin af hótelum og af hóteli nálægt Salzburg í Austurríki voru bekkir úr saunu teknir . Stærsti þjófnaðurinn sem kom fram í könnuninni komst klárlega ekki í ferðatösku en heilum flygli var stolið af hóteli á Ítalíu .